b'\n_START_ARTICLE_\nSlam Dunk\n_START_SECTION_\nIstorya\n_START_PARAGRAPH_\nAng bida ng manga na ito ay si Hanamichi Sakuragi. Sa simula ay isa siyang lalaking tinedyer na mahilig makipag-away sa iba para maging sikat, kaya siya ay naging lider ng grupo niya. Ayaw ng mga babae kay Hanamichi at limampung beses siyang tinanggihan ng mga ito na maging kasintahan niya._NEWLINE_Di nagtagal at nalaman ni Hanamichi na si Haruko Akagi ang babaeng pinapangarap niyang makasama. Nakita naman ni Haruko ang potensiyal ni Hanamichi sa isports, kaya sinamahan niya si Hanamichi sa koponan ng basketbol sa Shohoku._NEWLINE_Sa simula ay ayaw ni Hanamichi na sumali sa koponan dahil wala siyang alam sa basketbol at akala niya na ang basketbol ay linalaro lamang ng mga talunan. (Sa totoo, ang ikalimampung babaeng tumangging maging kasintahan niya ay may gusto sa isang basketbolista.)_NEWLINE_Sa kabila ng pagka-immature at ang pagkamainitin ng ulo niya, pinatunayan ni Sakuragi na isa siyang natural na atleta. Sumali siya sa koponan para ma-impress si Haruko sa kanya at para mapatunayan niya na karapat-dapat siya para kay Haruko._NEWLINE_Sumali rin sa team si Kaede Rukawa, isang star rookie at "girl magnet" na karibal ni Sakuragi sa basketbol at sa pag-ibig. Bumalik rin sa team sina Mitsui Hisashi, isang dating junior high school MVP, at si Ryota Miyagi, isang manlalaro na pandak pero mabilis kumilos. Kasama ang isa\'t isa, sisikapin nilang makamit ang pangarap ni Takenori Akagi, ang team captain, na maging kampeon sa bansa ang Shohoku High. Di nagtagal at naging sikat sila at ang koponan ng basketbol sa Shohoku ay naging all-star contender ng Japan.\n_START_SECTION_\nAng Pag-ere ng Anime sa Pilipinas\n_START_PARAGRAPH_\nTaong 1995 unang lumabas sa Pilipinas ang anime na bersyon nito, sa estasyong ABC._NEWLINE_Pero mas sumikat ang anime na ito nang ipalabas ito sa GMA noong 6 Mayo 2002. Noong 2004, ipinakita rin sa GMA ang apat na pelikula ng Slam Dunk bilang mga "bagong episodes" ng programa. Dahil sa kasikatan nito ang anime ay pilit pa ring pinapalabas ng paulit ulit sa magkaibang time slot.'